**המקום ו'המקום'**

**זלי גורביץ וגדעון ארן, על המקום**

על פי העיקר היהודי – לעולם איננו בעלי המקום כשם שאיננו בעלי עצמנו, הארץ אינה אלא אובייקט ומדיום ל"המקום" שאין לו כשלעצמו ממדים. המקום הוא מחוץ לכל ארץ ומעבר לכל הארץ, וזו משמעותו הטרנסצנדנטית בניגוד לפולחני הכנענים שעבדו ב"מקומות", כלומר עבדו את המקום מן המקום. הקול היהודי המבשר על המקום אינו בא מן המקום, ואינו יושב, או מתכוון לשבת אי פעם, במקום.

**בראשית כח**

וַיֵּצֵא יַעֲקֹב מִבְּאֵר שָׁבַע וַיֵּלֶךְ חָרָנָה. וַיִּפְגַּע בַּמָּקוֹם וַיָּלֶן שָׁם כִּי בָא הַשֶּׁמֶשׁ, וַיִּקַּח מֵאַבְנֵי הַמָּקוֹם וַיָּשֶׂם מְרַאֲשֹׁתָיו וַיִּשְׁכַּב בַּמָּקוֹם הַהוּא. וַיַּחֲלֹם וְהִנֵּה סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמָיְמָה וְהִנֵּה מַלְאֲכֵי אֱלֹהִים עֹלִים וְיֹרְדִים בּוֹ. וְהִנֵּה ה' נִצָּב עָלָיו וַיֹּאמַר אֲנִי ה' אֱלֹהֵי אַבְרָהָם אָבִיךָ וֵאלֹהֵי יִצְחָק הָאָרֶץ אֲשֶׁר אַתָּה שֹׁכֵב עָלֶיהָ לְךָ אֶתְּנֶנָּה וּלְזַרְעֶךָ. וְהָיָה זַרְעֲךָ כַּעֲפַר הָאָרֶץ וּפָרַצְתָּ יָמָּה וָקֵדְמָה וְצָפֹנָה וָנֶגְבָּה וְנִבְרֲכוּ בְךָ כָּל מִשְׁפְּחֹת הָאֲדָמָה וּבְזַרְעֶךָ. וְהִנֵּה אָנֹכִי עִמָּךְ וּשְׁמַרְתִּיךָ בְּכֹל אֲשֶׁר תֵּלֵךְ וַהֲשִׁבֹתִיךָ אֶל הָאֲדָמָה הַזֹּאת כִּי לֹא אֶעֱזָבְךָ עַד אֲשֶׁר אִם עָשִׂיתִי אֵת אֲשֶׁר דִּבַּרְתִּי לָךְ. וַיִּיקַץ יַעֲקֹב מִשְּׁנָתוֹ וַיֹּאמֶר אָכֵן יֵשׁ ה' בַּמָּקוֹם הַזֶּה וְאָנֹכִי לֹא יָדָעְתִּי. וַיִּירָא וַיֹּאמַר מַה נּוֹרָא הַמָּקוֹם הַזֶּה אֵין זֶה כִּי אִם בֵּית אֱלֹהִים וְזֶה שַׁעַר הַשָּׁמָיִם. וַיַּשְׁכֵּם יַעֲקֹב בַּבֹּקֶר וַיִּקַּח אֶת הָאֶבֶן אֲשֶׁר שָׂם מְרַאֲשֹׁתָיו וַיָּשֶׂם אֹתָהּ מַצֵּבָה וַיִּצֹק שֶׁמֶן עַל רֹאשָׁהּ. וַיִּקְרָא אֶת שֵׁם הַמָּקוֹם הַהוּא בֵּית אֵל וְאוּלָם לוּז שֵׁם הָעִיר לָרִאשֹׁנָה.

**רשב"ם**: ויפגע במקום - אירע לו דרכו במקום אחד חוץ מעיר לוז.

**בראשית רבה ויצא פרשה סח**

ויפגע במקום, ר"ה בשם ר' אמי אמר: מפני מה מכנין שמו של הקדוש ברוך הוא וקוראין אותו מקום? שהוא מקומו של עולם ואין עולמו מקומו. מן מה דכתיב (שמות לג) הנה מקום אתי, הוי הקדוש ברוך הוא מקומו של עולם ואין עולמו מקומו

א"ר יצחק כתיב (דברים לג) מעונה אלהי קדם אין אנו יודעים אם הקדוש ברוך הוא מעונו של עולמו ואם עולמו מעונו, מן מה דכתיב (תהלים צ) ה' מעון אתה, הוי הקדוש ברוך הוא מעונו של עולמו ואין עולמו מעונו.

א"ר אבא בר יודן לגבור שהוא רוכב על הסוס וכליו משופעים אילך ואילך הסוס טפילה לרוכב ואין הרוכב טפילה לסוס שנאמר (חבקוק ג) כי תרכב על סוסך,

דבר אחר: מהו ויפגע – צלי, במקום – צלי בבית המקדש...

**מדרש תהלים מזמור צ**

אמר ר' הונא בשם ר' אמי למה נקרא שמו של הקדוש ברוך הוא מקום, שהוא מקומו של עולם, שנאמר הנה מקום אתי (שמות ל"ג). אברהם קרא לו מקום, שנאמר ויקרא [אברהם] שם המקום ההוא ה' יראה (בראשית כב יד), יעקב קרא לו מקום, שנאמר ויירא ויאמר מה נורא המקום הזה (שם /בראשית/ כח יז), משה קרא לו מקום, שנאמר הנה מקום אתי.

**שמות לג**

וַיֹּאמַר הַרְאֵנִי נָא אֶת כְּבֹדֶךָ. וַיֹּאמֶר אֲנִי אַעֲבִיר כָּל טוּבִי עַל פָּנֶיךָ וְקָרָאתִי בְשֵׁם ה' לְפָנֶיךָ וְחַנֹּתִי אֶת אֲשֶׁר אָחֹן וְרִחַמְתִּי אֶת אֲשֶׁר אֲרַחֵם. וַיֹּאמֶר לֹא תוּכַל לִרְאֹת אֶת פָּנָי כִּי לֹא יִרְאַנִי הָאָדָם וָחָי. וַיֹּאמֶר ה' הִנֵּה מָקוֹם אִתִּי וְנִצַּבְתָּ עַל הַצּוּר. וְהָיָה בַּעֲבֹר כְּבֹדִי וְשַׂמְתִּיךָ בְּנִקְרַת הַצּוּר וְשַׂכֹּתִי כַפִּי עָלֶיךָ עַד עָבְרִי. וַהֲסִרֹתִי אֶת כַּפִּי וְרָאִיתָ אֶת אֲחֹרָי וּפָנַי לֹא יֵרָאוּ.

**שמות רבה מה**

ויאמר ה' הנה מקום אתי ונצבת על הצור. אמר ר' יוסי בר ר' חנינא: הנה אנכי במקום הזה לא כתוב כאן, אלא הנה מקום אתי – אתרי טפלה לי ואין אני טפל לאתרי.

**פסיקתא רבתי פיסקא כא**

רכב אלהים ריבותים אלפי שנאן ה' בם סיני בקודש (תהלים ס"ח י"ח), אמר רבי אבודימי דמן חיפא שניתי במשנתי עשרים ושנים אלף של מלאכי השרת ירדו עם הקדוש ברוך הוא על הר סיני... בהדין סיני בקדש, אין אנו יודעין אם סיני טפילה לקודש ואם הקודש טפילה לסיני, אלא מן הדא מה דכתב ה' בם סיני בקדש אנו יודעים שסיני טפילה לקודש. רבי הונא בשם רבי אמי אמר מפני מה מכנים שמו של הקדוש ברוך הוא וקוראים אותו מקום, מפני שהוא מקומו של עולמו...

**תלמוד בבלי מסכת תענית דף כא עמוד ב**

אמר ליה רב נחמן בר רב חסדא לרב נחמן בר יצחק: ליקום מר ליתי לגבן! אמר ליה: תנינא, רבי יוסי אומר: לא מקומו של אדם מכבדו, אלא אדם מכבד את מקומו. שכן מצינו בהר סיני שכל זמן שהשכינה שרויה עליו - אמרה תורה גם הצאן והבקר אל ירעו אל מול ההר ההוא, נסתלקה שכינה ממנו - אמרה תורה במשך היבל המה יעלו בהר. וכן מצינו באהל מועד שבמדבר, שכל זמן שהוא נטוי אמרה תורה וישלחו מן המחנה כל צרוע. הוגללו הפרוכת - הותרו זבין והמצורעים ליכנס שם.

**ר' חיים ויטאל, ליקוטי הש"ס**

הנה מקום אתי דרשו רז"ל הוא מקומו של עולם וגו', וזה תבין בסוד הצמצום, כמ"ש אצלינו שעשה הקב"ה מקום בתוך אורו אל העולמות וא"כ הוא מקומו של עולם. גם זה מהרב ז"ל.

**מורה נבוכים, ח"א פרק עב**

דע שהנמצא הזה בכללותו הוא פרט אחד ולא יותר. כלומר, כדור הגלגל הקיצון עם כל מה שבתוכו הוא בלי ספק פרט אחד שהוא בבחינת ראובן ושמעון מצד הפרטיות. השוני של עצמיו, דהיינו, עצמי הכדור הזה על כל מה שבתוכו הוא כשוני בעצם בין איברי פרט אחד ממין האדם, למשל. לכן, כמו שראובן, למשל, הוא פרט אחד, והוא מחובר מאיברים שונים, כגון בשׂר ועצמות, וממזגים שונים ומרוחות, כן הכדור הזה בכללותו מחובר מן הגלגלים ומארבעת היסודות, וממה שמורכב מהם. אין בו ריקנות כלל, אלא הוא אטוּם וממולא. מרכזו הוא כדור הארץ. המים מקיפים את הארץ. האוויר מקיף את המים, והאש מקיפה את האוויר. הגוף החמישי מקיף את האש והוא כדורים רבים, זה בתוך זה, אשר אין ביניהם חללים ולא ריקנות כלל. אלא הם עגולים בצורה משוכללת, דבוקים זה בזה. כולם נעים תנועה סיבובית קבועה...

בתוך הכדור הזה הנמוך, הסמוך אלינו יש חומר אחד השונה מחומרו של הגוף החמישי. חומר זה קיבל ארבע צורות ראשונות. בארבע אלה הוא נעשׂה ארבעה גופים: הארץ, המים, האוויר והאש. לכל אחד מארבעה אלה יש מקום טבעי מיוחד לו, והוא אינו נמצא בזולתו כשהוא עזוב לטבעו. אלה הם גופים דוממים, אשר אין בהם חיים ולא השׂגה. אין הם נעים מעצמם, אלא נחים במקומותיהם הטבעיים.

**האר"י, עץ חיים שער א ענף ב**

בענין א"ס ב"ה, איך היה התחלת אצילות העולמות הנאצלים ממנו, וגם חקירה גדולה ומחלוקת עצום נחלקו בו כל המקובלים כולם. כי יש מי שכתב כי הי' ספירות הם כסדר י' מדריגות זו אחרי זו וזו למטה מזו. ויש מי שכתב כי סדר עמידתן דרך קוים ימין ושמאל ואמצע... ורבים יחכמו ויאמרו כי הם בצורת גלגלים עגולים זה תוך זה וזה מקיף וסובב לזה. והנה מי שיסתכל בדברי רשב"י בספר הזוהר והתיקונים וכן בספר הבהיר ימצא בדבריהם מאמרים שונים ומחולפים נוטים לכאן ולכאן.

והמקובלים האחרונים נלאו יותר לחקור ולא יכלו, כי קושיא גדולה וחזקה הולכת ומסערת עליהם, באמרם מאחר שהא"ס שוה בכל בחינה השוואה גמורה, לא יצדק בו מעלה ומטה פנים ואחור. כי כל הכינונים האלו מורים הם היות קצבה וגבול ותחום ומדה באור א"ס העליון ח"ו. וכן נודע שאור א"ס נוקב ועובר בעובי כל ספי' וספי' ומלגאו כל ספי' וספי' ואסחר לון מלבר לכל ספי' וספי' כנזכר בספר הזוהר... וא"כ מאחר שכל הי"ס קרובות בהשוואה אל הא"ס וכולם מקבלים ממנו אור בעצמו, א"כ מה הפרש בין זה לזה ובמה תתעלה כל ספי' מחברתה כיון שמדרגות כולם שוים כנ"ל...

דע כי טרם שנאצלו הנאצלים ונבראו הנבראים היה אור עליון פשוט ממלא כל המציאות, ולא היה שום מקום פנוי בבחי' אויר ריקני וחלל אלא הכל היה ממולא מן אור א"ס פשוט ההוא. ולא היה לו בחי' ראש ולא בחי' סוף, אלא הכל היה אור א' פשוט שוה בהשוואה א' והוא הנק' אור א"ס. וכאשר עלה ברצונו הפשוט לברוא העולמות ולהאציל הנאצלים... הנה אז צמצם את עצמו א"ס בנקודה האמצעית אשר בו באמצע אורו ממש (אמר מאיר בערכינו אמר הרב זה וק"ל), וצמצם האור ההוא ונתרחק אל צדדי סביבות הנקודה האמצעית, ואז נשאר מקום פנוי ואויר וחלל רקני מנקודה אמצעית ממש כזה.

והנה הצמצום הזה היה בהשואה א' בסביבות הנקודה האמצעית ריקנית ההוא, באופן שמקום החלל ההוא היה עגול מכל סביבותיו בהשוואה גמורה. ולא היה בתמונת מרובע בעל זויות נצבת, לפי שגם א"ס צמצם עצמו בבחי' עגול בהשוואה א' מכל צדדים. והסיבה היתה לפי שכיון שאור הא"ס שוה בהשוואה גמורה, הוכרח גם כן שיצמצם עצמו בהשוואה א' מכל הצדדים, ולא שיצמצם עצמו מצד א' יותר משאר הצדדים. ונודע בחכמת השיעור שאין תמונה כ"כ שוה כמו תמונת העיגול, משא"כ בתמונת מרובע בעל זויות נצבת בולטות, וכן תמונת המשולש וכיוצא בשאר התמונות. וע"כ מוכרח הוא להיות צמצום הא"ס בבחי' עיגול, והסיבה הוא בעבור שהוא שוה בכל מידותיו כנ"ל... [[1]](#footnote-1)

ואז המשיך מן אור א"ס קו א' ישר מן האור העגול שלו מלמעלה למטה, ומשתלשל ויורד תוך החלל ההוא כזה. וראש העליון של הקו נמשך מן הא"ס עצמו ונוגע בו. אמנם סיום הקו הזה למטה בסופו אינו נוגע באור א"ס. ודרך הקו הזה נמשך ונתפשט אור א"ס למטה. ובמקום החלל ההוא האציל וברא ויצר ועשה כל העולמות כולם. וקו זה כעין צנור דק א' אשר בו מתפשט ונמשך מימי אור העליון של א"ס אל העולמות אשר במקום האויר והחלל ההוא.

ונבאר עתה קצת ענין חקירת המקובלים לדעת איך יש ראש תוך סוף בספירות הנ"ל. אמנם בהיות כי הקו ההוא ראשו נוגע באור א"ס מצד העליון, וסופו אינו נמשך למטה עד מקום אור הא"ס הסובב תחת העולמות ואינו דבוק בו, לכן אז יצדק בו ראש וסוף. כי אם דרך ב' הקצוות היה מקבל שפע הא"ס, היו ב' הקצוות בחי' ראשים שוים זה לזה ולא היה אז בחי' מעלה ומטה. וכן אם היה הא"ס נמשך מכל סביבות צדדי המקום החלל ההוא, לא היה לא מעלה ולא מטה לא פנים ולא אחור לא מזרח ולא מערב וצפון ודרום. אך בהיות אור א"ס נמשך דרך קו א' וצינור דק בלבד, יצדק בו מעלה ומטה פנים ואחור מזרח ומערב.

1. משמעות המילה איזוטרופי היא: זהה לכל הכיוונים. מדענים סבורים כי היקום שלנו הוא איזוטרופי, כלומר אם נעמוד במרכזו ונסתכל לכל הכיוונים, הכול ייראה אותו הדבר. העיקרון הזה קשור לתאוריית המפץ הגדול, אשר לפיה היקום מתפשט מנקודה מרכזית אחת. איזוטרופיות היא תכונה שיכולה להיות מוכרת גם מהעולם שלנו, למשל כדור חלק הוא איזוטרופי, כי הוא זהה מכל הכיוונים. לעומת זאת, חץ איננו איזוטרופי כי הוא מכוון לכיוון מסוים. [↑](#footnote-ref-1)